
Erkölcstelen és mégis jogszerű? A "jóerkölcs" generálklauzulájának gyakorlati jelentősége, és a "jóerkölcsbe" ütköző szerződések

A jogi normák mindig valamely erkölcsi, a társadalom által elfogadott normában gyökereznek, tehát a jog és az erkölcs egymástól elválaszthatatlan fogalmak. Így a generálklauzulák színes palettájából választásom a jóerkölcsbe ütköző szerződések tilalmára vonatkozó magánjogi generálklauzula vizsgálatára esett, melynek feladata, hogy a pozitív jog zárt rendszerébe jogon kívüli értékrendszerekből, az erkölcsi szférából származó szabályokat implementáljon.
Dolgozatomban az ’erkölcstelen és mégis jogszerű’ ellentmondás feloldására teszek kísérletet a jóerkölcs generálklauzulája, valamint a jóerkölcsbe ütköző szerződések tilalmára vonatkozó magánjogi jogintézmény vizsgálatával illetve elemzésével. A vizsgált probléma súlyát jelzi, hogy a szabály − amely szerint a törvény tiltja azokat a szerződéseket, amelyek nyilvánvalóan sértik a kialakult erkölcsi normákat − a szerződési jogterület egyik alapelveként került megfogalmazásra, de a „jóhiszeműség és tisztesség” általános alapelvi követelményéhez szorosan kapcsolódva a magánjog egész jogterületére kiható követelmény. Így munkám választ keres arra a kérdésre, hogy mi a jóerkölcs generálklauzulájának jogrendszerbeli funkciója, és hogy milyen módon értelmezhető, konkretizálható ez a fogalom a jogalkalmazásban.
Munkám fő célja az áttanulmányozott széleskörű szakirodalomból kiindulva egy széles spektrum bemutatása, a témához kapcsolódó szerzők által képviselt álláspontok és vélemények ütköztetése. Ezek alapján kerül sor saját álláspontom kialakítására, majd következtetéseim levonására és javaslataim megfogalmazására.
Hangsúlyos részét képezi a dolgozatomnak az elmúlt húsz év részletesen áttanulmányozott bírói gyakorlatának áttekintése, mely a vizsgálódásom eredményeként, az általam kialakított esetkörökön keresztül kerül bemutatásra és elemzésre, valamint sor kerül az ellentmondások feltárására.
Figyelmet fordítok a jóerkölcs és a közrend fogalmai kapcsolatának, és a levonható következtetéseknek vizsgálatára, majd javaslatot teszek a jóerkölcsbe ütköző szerződések tilalmát kimondó szabály átfogalmazására, illetve a közrend fogalmának ezen jogszabályhelyre a szerződési szabadság korlátjaként történő beemelésére.
Végül a jóerkölcs generálklauzulája Európai Uniós szintű alkalmazásának lehetőségét is górcső alá veszem, javaslatot teszek ezen generálklauzula kiterjesztésére, hiszen nemzetközi szinten is alapvető követelmény lenne, hogy a szerződések ne csak jogszerűek, hanem erkölcsösek is legyenek.



